তাজউদ্দীন তার বন্ধুর ওই দোকানে যোগ দিলেন; অংশীদার নয়, কর্মী হিসাবে। একজন কম্পউন্ডারসহ দুপুরে বিরতি দিয়ে সকাল নটা থেকে রাত নটা পর্যন্ত দোকানের কাউন্টারে উপস্থিত থাকতেন। দোকানের কাছেই কামরা ভাড়া করে আবাস গড়ে তুললেন, পরীক্ষার জন্য প্রস্তুতি এবং দোকানের কাজ দু’টোই যাতে সমানে চলতে পারে। ওই দোকানেও গ্রামের লোকেরা আসতেন দেখা করতে, রাজনীতির বন্ধুরা আসতেন আলাপ করতে। পরে অবশ্য ডা. করিমের সঙ্গে পরামর্শ করে দোকানের সময় একবেলা করে নিয়েছিলেন যাতে সকালবেলাটা পরীক্ষার প্রস্তুতিতে ব্যয় করা যায়।